Iqembu leChicken Inn Linqotshwa Ngele Triangle
Isimo eqenjini lomdlalo wenguqu eleChicken Inn sikhanya singamanga kuhle njengoba linqotshwe 2-1 ngeleTrianlge emdlalweni weCastle Premier Soccer League
BULAWAYO — Iqembu le Chicken Inn linqotshwe nge 2 ka 1 liqembu leTriangle emdlalweni wakuqala oweviki lesithupha kumidlalo yesigaba se Castle Premier Soccer League. Limpumela itsho ukuba iqembu le Chicken Inn selinqotshwe kathathu kumidlalo eyisithupha eseliyidlale lonyaka njalo lesisimo asikho sihle njengoba leliqembu kuyilo eliphethe isicoco sePSL ngemva kokunqoba kumidlalo yanyakenye. Iqembu le Triangle lihlohlelwe ngabadlali abathi uMalvin Gaki kanye lo Simba Makoni ikanti ele Chicken Inn lihlohlelwe nguClemence Matawu. Umqeqetshi ophakamise inkezo le Chicken Inn nyakenye uJoey Antipas, yena osezakuyasebenzela iqembu le AmaZulu elizweni le South Africa, nguye obekhwaza emi emzileni ngoLwesihlanu ikanti lowo osezasala ephethe iqembu uRahman Gumbo ube ebukele umdlalo endawonye lomsekeli wakhe uThulani Sibanda. Ekhuluma ngemva komdlalo umsekeli kaAntipas u Prince Matore, yena ozakuyasebenza ndawonye lo Antipas eSouth Africa, uthe isimo esibhekane leqembu le Chicken Inn sivele siyatholakala emdlalweni wenguqu. Umqeqetshi weqembu le Triangle uDavid Mandigora yena utshayele ihlombe abafana bakhe ngokunqoba bedlala bengekho ngekhaya. Iqembu le Triangle likhuphule inani lemiklomelo elilayo laya kwelitshumi lanye kuthi ele Chicken Inn lilemiklomelo eyisikhombisa. Imidlalo iqhubekela phambili ngoMgqibelo njalo amaqembu azadlala ngokulandelayo: Enkundleni ye Luveve iqembu le How Mine lizadibana lele Caps United, iqembu le Ngezi Platinum lizemukela ele Highlanders enkundleni ye Baobab, enkundleni ye Nyamhunga iqembu le ZPC Kariba lizangqikilana lele Mutare City Rovers, kuthi ele Harare City lizadlala lele Tsholotsho enkundleni ye Rufaro. Umqeqetshi weqembu le Tsholotsho uLizwe Sweswe uthi abafana bakhe bazimisele ukunqoba kulumdlalo njengoba benqotshiwe emdlalweni wabo wempelaviki edluleyo. Kumidlalo yangeSonto iqembu le Border Strikers lizadibana lele Hwange enkundleni yeMaglas, iqembu le Bulawayo City lizemukela iqembu le Chapungu enkundleni yeBarbourfields kuthi iqembu le Dynamos lizadlala leqembu le FC Platinum enkundleni ye Rufaro.